Redlynxin ilmaiseksi pelattavissa oleva mopotuspeli Trials Frontier on löytänyt Suomessa tiensä nyt myös Android-laitteille. Julkaisu on osa pienempää testauslevitystä, johon myös Intia pääsi tällä viikolla osalliseksi.

Peliin voi päästä käsiksi Google Playn kautta.

Jo aiemmin Trials Frontieria on voinut pelata iOS-laitteilla, joille se rantautui maailmanlaajuisessa mittakaavassa huhtikuussa. Se keräsikin puoleensa heti suuren parven kiinnostuneita pelaajia, sillä viikossa pelin latausmäärä saavutti kuuden miljoonan rajan, mikä kaikessa nopeudessaan oli uutta jopa julkaisija Ubisoftillekin.

Trials Frontierin peluu onnistuu sekä Ubisoftin Uplay-tunnuksen kanssa että myös ilman. Tunnusta käyttäessään kotikonsoleille ja pc:lle saapuneeseen Trials Fusioniin voi availla pieniä lisäbonuksia.

Lähde: RedLynx (Twitter)